ഓസീസിനെതിരെ രണ്ടാം ടെസ്റ്റിൽ ഇന്ത്യ തുടക്കത്തിലെ തകർച്ചയിൽ നിന്ന് കരകയറുന്നു . രണ്ടാംദിനം ചായയ്ക്ക് പിരിയുമ്പോൾ സന്ദർശകർ രണ്ട് വിക്കറ്റ് നഷ്ടത്തിൽ 70 റൺസെടുത്തിട്ടുണ്ട് . നേരത്തെ എട്ട് റൺസിന് രണ്ട് എന്ന നിലയിലായിരുന്നു ഇന്ത്യ . അവിടെ നിന്നാണ് ഭേദപ്പെട്ട നിലയിലെത്തിയത് . വിരാട് കോലി ( 37 ) , ചേതേശ്വർ പൂജാര ( 37 ) എന്നിവരാണ് ക്രീസിൽ . ഓസ്ട്രേലിയ ആദ്യ ഇന്നിങ്സിൽ 326 റൺസിന് എല്ലാവരും പുറത്തായിരുന്നു . മുരളി വിജയ് ( 0 ) , കെ . എൽ . രാഹുൽ ( 2 ) എന്നിവരാണ് പുറത്തായത് . വിജയ്യുടെ വിക്കറ്റാണ് ഇന്ത്യക്ക് ആദ്യം നഷ്ടമായത് . സ്റ്റാർക്കിന്റെ ഒരു ഇൻ സ്വിങ്ങറിൽ വിജയുടെ വിക്കറ്റ് തെറിച്ചു . കെ . എൽ . രാഹുൽ പുറത്തായത് ജോഷ് ഹേസൽവുഡിന്റെ ഒരു യോർക്കറിലായിരുന്നു . ഇരുവരും പുറത്താവുമ്പോൾ എട്ട് റൺസ് മാത്രമാണ് സ്കോർ ബോർഡിലുണ്ടായിരുന്നത് . നേരത്തെ ആതിഥേയർ 326ന് പുറത്തായിരുന്നു . 277ന് ആറ് എന്ന നിലയിൽ രണ്ടാംദിനം ബാറ്റിങ് ആരംഭിച്ച ഓസീസ് 49 റൺസ് കൂടി കൂട്ടിച്ചേർക്കുന്നതിനിടെ എല്ലാവരും പുറത്താവുകയായിരുന്നു . നാല് വിക്കറ്റ് നേടിയ ഇശാന്ത് ശർമയാണ് ഓസീസിനെ താരതമ്യേന ചെറിയ സ്കോറിൽ ഒതുക്കിയത് . ഉമേഷ് യാദവ് , ജസ്പ്രീത് ബുംറ , ഹനുമ വിഹാരി എന്നിവർ രണ്ടും വിക്കറ്റ് വീഴ്ത്തി . ഒന്നാം ദിനം അവസാനിക്കുമ്പോൾ ടിം പെയ്ൻ , പാറ്റ് കമ്മിൻസ് എന്നിവരായിരുന്നു ക്രീസിൽ . എന്നാൽ കമ്മിൻസിനെ ( 19 ) പുറത്താക്കി ഉമേഷ് ഇന്ത്യക്ക് ബ്രേക്ക് ത്രൂ നൽകി . ഉമേഷിന്റെ പന്തിൽ ബൌൾഡാവുകയായിരുന്നു കമ്മിൻസ് . അതികം വൈകാതെ പെയ്നും ( 38 ) കൂടാരം കയറി . ബുംറയുടെ പന്തിൽ പെയ്ൻ വിക്കറ്റിന് മുന്നിൽ കുടുങ്ങി . ആറ് റൺസ് മാത്രമെടുത്ത സ്റ്റാർക്കിനെ ഇശാന്ത് പന്തിന്റെ കൈകളിലെത്തിച്ചു . തൊട്ടടുത്ത പന്തിൽ ഹേസൽവുഡും ( 0 ) ഇതേ രീതിയിൽ പുറത്തായി . ആതിഥേയർക്ക് ലഭിച്ച മികച്ച തുടക്കം വേണ്ട രീതിയിൽ മുതലാക്കാൻ മധ്യനിര ബാറ്റ്സ്മാന്മാർക്ക് സാധിച്ചിരുന്നെങ്കിൽ ഇതിലും മികച്ച സ്കോർ ഉയർത്താൻ ഓസീസിന് സാധിക്കുമായിരുന്നു . മികച്ച തുടക്കമായിരുന്നു ഓസീസിന് ലഭിച്ചത് . ഹാരിസ് - ഫിഞ്ച് കൂട്ടുക്കെട്ട് 112 റൺസാണ് ഒന്നാം വിക്കറ്റിൽ കൂട്ടിച്ചേർത്തത് . എന്നാൽ ഞൊടിയിടയിൽ അവർക്ക് മൂന്ന് വിക്കറ്റുകൾ നഷ്ടമായി . 50 റൺസെടുത്ത ആരോൺ ഫിഞ്ചിന്റെ വിക്കറ്റാണ് ആദ്യം നഷ്ടമാത് . ബുംറയുടെ പന്തിൽ വിക്കറ്റിന് മുന്നിൽ കുടുങ്ങുകയായിരുന്നു ഫിഞ്ച് . ആറ് ഫോർ ഉൾപ്പെടെയാണ് ഫിഞ്ച് അർധ സെഞ്ചുറി പൂർത്തിയാക്കിയത് . പിന്നാലെ എത്തിയ ഉസ്മാൻ ഖവാജയ്ക്ക് പിടിച്ച് നിൽക്കാൻ സാധിച്ചില്ല . 38 പന്ത് നേരിട്ട താരം നേടിയത് വെറും അഞ്ച് റൺ മാത്രം . ഖവാജയെ ഉമേഷ് വിക്കറ്റ് കീപ്പർ ഋഷഭ് പന്തിന്റെ കൈയ്യിലെത്തിച്ചു . അധികം വൈകാതെ ഹാരിസും കൂടാരം കയറി . വിഹാരിയുടെ പന്തിൽ അജിൻക്യ രഹാനെയ്ക്ക് ക്യാച്ച് നൽകിയാണ് ഹാരിസ് മടങ്ങിയത് . 10 ഫോർ ഉൾപ്പെടുന്നതായിരുന്നു ഹാരിസിന്റെ ഇന്നിങ്സ് . ഹാൻഡ്സ്കോംപി ( 7 ) നെ തകർപ്പൻ ക്യാച്ചിലൂടെ ക്യാപ്റ്റൻ വിരാട് കോലി തന്നെ മടക്കി അയച്ചു . ഇശാന്ത് ശർമയ്ക്കായിരുന്നു വിക്കറ്റ് . ഇശാന്തിന്റെ ബൌൺസ് പ്രതിരോധിക്കാൻ ശ്രമിക്കുന്നതിനെ സെക്കൻഡ് സ്ലിപ്പിൽ കോലി മികച്ചൊരു ക്യാച്ചിലൂടെ പുറത്താക്കുകയായിരുന്നു . പിന്നീട് ഷോൺ മാർഷും ( 48 ) ട്രാവിസ് ഹെഡു ( 58 ) മാണ് ഓസീസിനെ മാന്യമായ ടോട്ടലിലേക്ക് നയിച്ചത് . 84 റൺസാണ് ഇരുവരും കൂട്ടിച്ചേർത്തത് . എന്നാൽ മാർഷിനെ പുറത്താക്കി വിഹാരി ഇന്ത്യക്ക് ബ്രേക്ക് ത്രൂ നൽകി . സ്ലിപ്പിൽ രഹാനെ പിടികൂടുകയായിരുന്നു . ആദ്യദിനം അവസാനിക്കുന്നതിന് മുൻപ് ട്രാവിസ് ഹെഡിനെ ( 58 ) മടക്കി അയച്ച് ഇന്ത്യ ആദ്യ ദിനം അവസാനിപ്പിക്കുകയായിരുന്നു .